七月七日晚步至齊雲樓走筆贈吳邦直
作者：釋德洪
朝代：宋

paragraphs: 錦江風晚吹征裘，幽人詩思遏不休。
心知無處可告訴，掉臂直上齊雲樓。
憑欄展目時一快，萬山奔走趨簾鈎。
回頭下視茫茫者，龜囚蠶縛令人愁。
樓中夫子神仙流，道容玉頰紅光浮。
少年讀書浩江海，回春妙語生筆頭。
致君終使堯舜上，大作一雨蘇林邱。
深山野僧拙筆語，作詩欲贈煩冥搜。
艱苦思索得箇字，謹用持上君牢收。
謝安昔與支遁游，及其貴也加綢繆。
高風氣識正相侔，他年身退百無憂。
復來把臂登此樓，軒渠一笑三千秋。